Aanskou Bidsprinkaan se maan… – Afrikaanse Taalmuseum en -monument
Aanskou Bidsprinkaan se maan…
Betowerende volmaanpiekniek wink by Taalmonument
Met die nuwe jaar wat weer op ons is, is dit die perfekte tyd om asem te skep en die volmaan van nader te bekyk op 'n heerlike somersaand op die beeldskone Paarlberg. Daarom nooi die Afrikaanse Taalmuseum en -monument (ATM) se vriendelike personeel almal hartlik uit om hierdie natuurlike verskynsel op Saterdag, 15 Januarie 2022, met hulle te vier.
Ter ondersteuning van die Sentrum vir Astronomiese Erfenis se projek om inheemse name vir volmane in Suider-Afrika te bevorder, word hierdie piekniek gewy aan die Bidsprinkaan, 'n godsdienstige wese van die San-mense wat oorspronklik regoor Suid-Afrika gewoon het. In die San-tradisie was die bidsprinkaan 'n tipe bedrieër, /Kaggen, die een wat mislei. Met verloop van tyd het hy ook die Nguni-wese geword wat as uThikoloshi bekend staan.
Besoekers is welkom om hul eie piekniekmandjies (geen glas) te bring of een vooraf by die ATM Koffiehuis via mz@colegson.co.za te bestel – hierdie nuwe koffiewinkel sal ook spys en drank op die aand verskaf. Onthou ook warm klere en 'n flits, asook 'n masker. Sien taalmuseum.co.za/covid-19/ vir die spesifieke protokolle.
Toegang is R40 per volwassene, R10 vir SA studente en pensioenarisse, R5 vir kinders en gratis vir kinders onder 6 jaar asook jaarpermithouers. Kaartjies is beskikbaar by Computicket of die hek, en geen besprekings is nodig nie. Die piekniekreeks word aangebied ten bate van 'Laat ons Lees!', die Taalmuseum se geletterdheidsprojek vir kinders, en besoekers word versoek om 'n nuwe of tweedehandse kinderboek te skenk. Die volgende Volmaanpieknieks is op 18 Februarie en 18 Maart. Meer oor die Sentrum vir Astronomiese Erfenis by https://cfah.org.za.